Kinnitatud hoolekogu koosolekul,

protokoll nr 1, 30. nov. 2015. a.

## KÄINA LASTEAED TIRTSPÕNNI KODUKORD

**1. Üldsätted**

* Kodukord lähtub koolieelse lasteasutuse seadustest ja sellest tulenevatest õigusaktidest.
* Kodukord on avalikustatud lasteaia veebilehel ja on lasteaias paberkandjal tutvumiseks kättesaadav.
* Lapsevanem annab lasteaiale lapse perekonna kontaktandmed: vanemate nimed, isikukoodid

(maksuametile osalustasu pealt tagastatava tulumaksu tagasimaksmiseks ja EHIS-ele esitamiseks),

telefoninumbrid, koduse ja e-posti aadressid. Kontaktandmete muutumisest tuleb rühma õpetajat

koheselt teavitada. Andmete andmisega lubab lapsevanem nende kasutamist lasteaia ja Käina valla

poolt.

* Lasteaias pildistatakse lasteüritusi ja pildid kajastatakse lasteaia kodulehel. Kui te ei soovi oma lapse.

pilte kodulehele, palun sellest informeerida lasteaia direktorit.

* Vastavalt Töölepingu seadusele lühendatakse lasteaia lahtiolekuaega uusaastale (31.12.), Eesti Vabariigi aastapäevale (24.02.), võidupühale (23.06.) ja jõululaupäevale (24.12.) eelneval tööpäeval kolme tunni võrra.
* Lasteaed on suletud laupäevadel ja pühapäevadel ning riiklikel pühadel.
* Laste puhkeajal (kella 14.00-15.00-ni) ja peale kella 17.00 töötab rühmas üks õpetaja.
* Kodukord on lastele, vanematele ja lasteasutuse töötajatele täitmiseks kohustuslik.

**2. Lasteaeda toomine ja koju viimine**

* **Lapse lasteaeda vastuvõtmisel on ette nähtud kohanemisperiood, mille pikkuse otsustavad õpetajad koostöös vanematega arvestades lapse kohanemisvõimet.**
* Lapse lasteaeda toomine ja ära viimine ei tohi segada õppe- ja kasvatustegevust.
* **Õ**ppekava omandamiseks **toob lapsevanem lapse lasteaeda enne õppe- ja kasvatustegevuste algust,**

**s.o. enne kella 9.00 ning viib sealt ära endale sobival ajal järgides lasteaia päevakava.**

* **Lapsevanem annab isiklikult lapse üle rühma töötajale ning järele tulles võtab lapse vastu rühma**

**töötajalt.**

* **Rühma töötajal on õigus laps üle anda ka vanemate poolt volitatud esindajale.**
* Kui lapsele tuleb järgi vanem õde või vend või soovite, et laps vanemas rühmas tuleks iseseisvalt koju, esitab lapsevanem direktorile kirjaliku avalduse, kus võtab vastutuse lapse üksi kojumineku eest.
* Lasteaia juurest võtab (kooli)bussi pealt lapsed vastu ja paneb lapsed bussi peale lasteaia töötaja; sõimeealisi lapsi (kooli)bussi peale ei panda; laps viibib bussis üksnes vanema vastutusel.
* Kui lapsele ei ole järele tuldud lasteaia sulgemise ajaks (18.00-ks) võtab lasteaia töötaja ühendust (helistab) lapse vanematega uurimaks viivituse põhjust; kui töötaja ei saa lapse vanematega ühendust, helistab ta lasteaia direktorile, kes asub probleemi lahendama.
* Lapsevanem või volitatud isik tuleb lapsele järele arvestusega, et kell 18.00 suletakse lasteaia uksed ja seega lõpeb ka lasteaia töötaja tööaeg**. Erandkorras hilinemisest palume rühma õpetajat eelnevalt teavitada.**
* Lasteaia ruumides ei käida välisjalatsites.

**3. Lapse tervis**

* Lapsevanem toob lasteaeda puhta ja terve lapse.
* Lapsevanem informeerib lasteaia direktorit või rühma õpetajaid lapse terviseseisundist tulenevatest

eritingimustest, mille alusel personal kohandab võimaluse korral päevakava, kasvukeskkonda ning

õppe- ja kasvatustegevuse korraldust.

* Lasteaeda ei lubata last, kui lapse terviseseisund võib kahjustada lapse enda või teiste laste tervist;

ilmsete haigustunnustega (tugev vesine nohu, tugev köha, silmapõletik, lööve, palavik) laste

lasteaeda ei võeta.

* Lapse lasteaias haigestumise või vigastuse korral võtab õpetaja ühendust lapse vanemaga, kes viib haige lapse esimesel võimalusel lasteaiast ära, või kutsub vajadusel kiirabi.
* Häda korral antakse lapsele kiirabi kohale jõudmiseni esmast abi.
* Lasteaias ei anta lapsele ravimeid ega lubata ka lapsel neid iseseisvalt sisse võtta.
* Kui arst on lapse kroonilise terviserikke korral määranud lapsele ravimite manustamise, võib erandjuhul (nt suhkruhaigele) lasteasutuses anda ravimeid arsti määratud annuses üksnes vanema vastutusel ja kokkuleppel lasteasutuse õpetajaga;
* Nakkushaiguse kahtluse korral pöördub lapsevanem perearsti poole ning diagnoosi korral informeerib lasteaeda koheselt, et saaks teisi vanemaid teavitada nakkushaiguse juhtumist või haiguspuhangust.
* Kõik rühmad käivad iga päev sõltuvalt ilmastikutingimustest 1–2 korda õues. Lapse õues viibimise aeg sõltub välisõhu temperatuurist ja tuule kiirusest ehk tegelikult toimivast välisõhu temperatuurist (tuule-külma indeksist). Ujumispäevadel ei viida lapsi peale ujumist õue.

**4. Riietus ja hügieenitarbed**

* Laps vajab piisavalt ilmastikule vastavaid riideid igaks päevakava momendiks. Olenemata aastaajast andke lapsele õue kaasa peakate ja taskusse taskurätt.
* Hoolitsege, et laps oleks korrastatud välimusega: riided oleksid puhtad, tõmblukud riietel ja jalatsitel terved ja kergelt käivad, nii, et laps neid ise kinni saab.
* Rühmatoas on lapsel jalas libisemiskindla tallaga kindlalt jalas püsivad jalanõud, mille jalga panekuga ja jalast äravõtmisega saab laps iseseisvalt hakkama.
* Lapse riietel ei tohi olla pikki nööre, paelu, salle jt ohtlikke detaile, kuna need võivad põhjustada õnnetusi.
* Et ära hoida riiete ja jalanõude kadumist ning vahetusse minemist, soovitame neile kirjutada lapse nime.
* Vajadusel pange lapse kappi tagavarariideid.
* Iga laps omab isiklikku riietekappi, riiete puhtuse ja korrasoleku eest kannab hoolt lapsevanem.
* Andke lapsele kaasa kamm. Pikad juuksed soovitame kinni panna.
* Õues mängimiseks on parim riietus, mille määrdumise korral ei tule probleeme.
* Andke lapsele kaasa kindad, mis ei karda märgumist ja määrdumist. Sõrmikud võib kaasa anda lapsele, kes oskab neid iseseisvalt kätte panna.
* Ujumispäeval (koolieelikutele) pange lapsele kaasa ujumistarbed: käterätik, ujumismüts, püksid.
* Liikumistegevustes osalemiseks (v.a sõimeealine) on lapsel lühikesed püksid/retuusid ja särk. Saalis võimleb laps paljajalu.

**5. Mänguasjad**

* Lasteaeda võib kaasa tuua koduseid mänguasju, mis on ohutud, puhtad ja tugeva konstruktsiooniga. Ei ole lubatud liiga väikesed, kallid ja õrnad mänguasjad, mängurelvad, raha, teravad esemed (naelad, noad jms).
* Jalgrattaga, tõukerattaga ja rulluiskudega sõidul peavad lapsed kandma kiivrit ja soovitavalt ka põlve-, küünarnuki- ja randmekaitsmeid.
* Rataste, kelkude ja rulluiskude hoidmiseks on lasteaia territooriumil asuv varikatusealune. Vastutust nende säilimise eest lasteaed ei võta.
* Oma mänguasja kaasa võtmisel kehtib meil põhimõte “ma ei ole kade ja luban teistel ka oma mänguasjaga mängida”.
* Kaasa võetud mänguasja eest vastutab laps ise. Õpetaja vastutusalasse ei kuulu vastutus lasteaeda kaasa võetud mänguasjade kadumise või katkimineku eest.

**6. Toitlustamine**

* Lasteaia toit valmistatakse Käina kooli köögis.
* Toit transporditakse kinnistes nõudes lasteaeda.
* Laste toitlustamisel ja menüü koostamisel arvestab toitlustaja tervisliku toitumise tavasid ning lähtub õigusaktidega koolieelsete lasteasutuste toitlustamisele kehtestatud nõuetest.
* Nädala menüüga saab tutvuda rühma infostendil ja lasteaia kodulehel.
* Lasteaias on kolm toidukorda, toitlustamine toimub iga rühma päevakavaga kindlaks määratud kellaaegadel**. Lapsevanemal on võimalus avalduse alusel loobuda erinevatest toidukordadest lasteaias.**
* Tervislikel põhjustel teisiti toituva lapse toitlustamine korraldatakse koostöös lapsevanema ja toitlustajaga.
* Toitlustamine on garanteeritud kõikidele lastele, kes on lasteaeda jõudnud hommikusöögi ajaks või kelle kohta on kella 9.00-ks teatatud, et laps saabub lasteaeda hiljem.
* Laste sünnipäevade tähistamine lasteaias on soovitav õpetajaga kokku leppida.

**7. Lasteaia tasu**

* Lasteaia tasud on:

Käina vallavolikogu määrusega kehtestatud lapsevanema osalustasu

ja lapse toidupäeva maksumus, mille ülempiiri kehtestab lasteaia hoolekogu.

* Lasteaia tasu arve koostab Käina valla raamatupidaja eelneva kuu kohta ja väljastab selle lapsevanemale e- posti aadressile elektrooniliselt.
* Osalustasu on fikseeritud summa, mis ei sõltu lapse kohalkäimise aktiivsusest.
* Toitlustamise eest tasutakse eelmisel kuul lasteaias kohaloldud päevade arvu eest.
* Lasteaia õppekavaväliste tegevuste (nt teatrite külastused) finantseerimise korraldavad lapsevanemad.

**8. Koostöö**

* Koostöö lastevanemate ja õpetajate vahel on aluseks laste kohanemisele ning turvatunde kujunemisele lasteaias. See omakorda soodustab igati lapse arengut.
* Ärge kartke pöörduda lasteaia pedagoogide poole abi ja nõu saamiseks. Kui te pole millegagi rahul, öelge seda avameelselt. Tehke oma ettepanekud, märkused ja tänusõnad õpetajale teatavaks. Vale on jääda ootama, et ta neist ise aru saaks.
* Konflikt püüdke alati lahendada seal, kus see alguse sai, sest kõige tähtsam pole süüdlase leidmine, vaid põhjuse likvideerimine. Meie töö põhineb sellel, et lapsel oleks hea ja turvaline meiega koos.
* Osalege lastevanematele korraldatavatel üritustel, koosolekutel ja lapse arenguvestlustel.
* Olge kursis lapse tegemistega lasteaias iga päev. Tutvuge lapse töödega, jälgige tema edusamme ning tunnustage selle eest. Juhtige tema tähelepanu asjadele, mida ta oleks saanud paremini teha.
* Aidake kaasa lapse arenemiseks ja alushariduse omandamiseks soodsate tingimuste loomisele Käina lasteaias. Teie igakülgne abi ja ettepanekud on oodatud.